DA Den Europæiske Unions Tidende L 302/71

KOMMISSIONENS GENNEMFØRELSESFORORDNING (EU) 2015/2079

af 18. november 2015

om åbning og forvaltning af et EU-toldkontingent for import af fersk og frosset oksekød med oprindelse i Ukraine

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Europa-Parlamentets og Rådets forordning (EU) nr. 1308/2013 af 17. december 2013 om en fælles markedsordning for landbrugsprodukter og om ophævelse af Rådets forordning (EØF) nr. 922/72, (EØF) nr. 234/79, (EF) nr. 1037/2001 og (EF) nr. 1234/2007 (1), særlig artikel 187, litra a), c) og d), og

ud fra følgende betragtninger:

(1) Rådet gav ved sin afgørelse 2014/668/EU (2) bemyndigelse til undertegnelse på Den Europæiske Unions vegne og midlertidig anvendelse af associeringsaftalen mellem Den Europæiske Union og dens medlemsstater på den ene side og Ukraine på den anden side (»aftalen«). I henhold til bilag I-A til kapitel I i denne aftale afskaffes tolden ved import af varer med oprindelse i Ukraine. Tillægget til dette bilag fastsætter et EU-toldkontingent for oksekød.

(2) Indtil aftalen træder i kraft i overensstemmelse med Europa-Parlamentets og Rådets forordning (EU) nr. 374/2014 (3), er der åbnet og forvaltet et importkontingent for oksekød for 2014 og 2015 i overensstemmelse med Kommissionens gennemførelsesforordning (EU) nr. 411/2014 (4).

(3) Aftalen anvendes midlertidigt fra den1. januar 2016. Der bør derfor fastsættes årlige importkontingentperioder fra 1. januar 2016 og fremefter. For at tage behørigt hensyn til forsyningsbehovene på det nuværende og nye EU-marked i oksekødssektoren for fremstilling, forarbejdning og forbrug i henseende til konkurrenceevne, vished og kontinuitet i udbuddet og behovet for at sikre ligevægten på det marked bør disse kontingenter forvaltes af Kommissionen i overensstemmelse med artikel 184, stk. 2, litra b), i forordning (EU) nr. 1308/2013.

(4) I henhold til artikel 6, stk. 3, i Kommissionens forordning (EF) nr. 1301/2006 (5) kan der ved Kommissionens forordninger om et bestemt toldkontingent fastsættes ordninger, hvorefter kontingenterne forvaltes ved, at der først tildeles importrettigheder og derefter udstedes importlicenser. En sådan ordning ville gøre det muligt for erhvervsdrivende, som er tildelt importrettigheder, i løbet af kontingentperioden og under hensyntagen til deres faktiske handelsmønster at beslutte, hvornår de ønsker at ansøge om importlicenser.

(5) Kommissionens forordning (EF) nr. 376/2008 (6) og (EF) nr. 382/2008 (7) fastsætter fælles gennemførelsesbestemmelser for henholdsvis ordningen med import- og eksportlicenser og forudfastsættelsesattester for landbrugsprodukter og for ansøgning om importlicenser og eksportlicenser i oksekødssektoren. Disse forordninger bør finde anvendelse på importlicenser, der er udstedt i henhold til denne forordning, medmindre undtagelser er berettigede.

(6) Endvidere bør de bestemmelser i forordning (EF) nr. 1301/2006, som vedrører ansøgninger om importrettigheder, ansøgernes status og udstedelsen af importlicenser gælde for importlicenser, der udstedes i henhold til denne forordning, uden at det berører anvendelsen af supplerende betingelser, som er fastsat i denne forordning.

(7) For at sikre, at toldkontingenterne forvaltes korrekt, bør der stilles sikkerhed i forbindelse med indgivelse af en ansøgning om importrettigheder.

(8) De erhvervsdrivende bør være forpligtet til at ansøge om importlicenser for alle tildelte importrettigheder og opfylde den forpligtelse, der er omhandlet i artikel 23, stk. 1, i Kommissionens delegerede forordning (EU) nr. 907/2014 (8).

(9) Kommissionens gennemførelsesforordning (EU) nr. 1001/2013 (9) har erstattet visse KN-koder i bilag I til Rådets forordning (EØF) nr. 2658/87 (10) med nye KN-koder, som nu adskiller sig fra dem, der er omhandlet i tillægget til bilag I-A til kapitel I i aftalen. De nye KN-koder bør derfor fremgå af bilag I til denne forordning.

(10) Foranstaltningerne i denne forordning er i overensstemmelse med udtalelse fra Komitéen for den Fælles Markedsordning for Landbrugsprodukter —

VEDTAGET DENNE FORORDNING:

Artikel 1

Åbning og forvaltning af et toldkontingent

1. Ved denne forordning åbnes og forvaltes der, fra 2016, et årligt toldkontingent for de produkter, der er omhandlet i bilag I, for perioden fra 1. januar til 31. december.

2. Den produktmængde, som er omfattet af det kontingent, der er omhandlet i stk. 1, den gældende toldsats og de tilsvarende løbenumre er fastsat i bilag I.

3. Det importtoldkontingent, der henvises til i stk. 1, forvaltes i overensstemmelse med den metode, der er omhandlet i artikel 184, stk. 2, litra b), i forordning (EU) nr. 1308/2013, og ved først at tildele importrettigheder og derefter udstede importlicenser.

4. Forordning (EF) nr. 1301/2006, (EF) nr. 376/2008 og (EF) nr. 382/2008 anvendes, medmindre andet er fastsat i denne forordning.

Artikel 2

Importtoldkontingentperioder

Den årlige produktmængde for det årlige importkontingent for det løbenummer, der er anført i bilag I, opdeles i fire delperioder:

a) 25 % fra 1. januar til 31. marts

b) 25 % fra 1. april til 30. juni

c) 25 % fra 1. juli til 30. september

d) 25 % fra 1. oktober til 31. december.

Artikel 3

Ansøgninger om importrettigheder og tildeling af importrettigheder

1. Ansøgninger om importrettigheder indgives i løbet af de første syv dage i måneden forud for hver delperiode omhandlet i artikel 2.

2. Der stilles en sikkerhed på 6 EUR/100 kg nettovægt i forbindelse med indgivelsen af en ansøgning om importrettigheder.

3. Personer, der ansøger om importrettigheder, skal ved indgivelsen af den første ansøgning i et givet kontingentår forelægge dokumentation for, at de i henhold til de relevante toldbestemmelser har importeret, eller at der på deres vegne er blevet importeret, en mængde oksekødsprodukter henhørende under KN-kode 0201 eller 0202 (»referencemængden«). Denne dokumentation skal vedrøre den 12 måneders periode, der ender en måned forud for den første ansøgning. Et selskab, der er oprettet ved fusion af selskaber, som hver især har importeret referencemængder, kan benytte disse referencemængder som grundlag for sin ansøgning.

4. Den samlede produktmængde, for hvilken der er indgivet ansøgning om importrettigheder i en af de delperioder, der er omhandlet i artikel 2, må ikke overstige 25 % af ansøgerens referencemængde. Ansøgninger, der ikke opfylder denne betingelse, afvises af de kompetente myndigheder.

5. Senest den fjortende dag i den måned, hvori ansøgningerne indgives, meddeler medlemsstaterne Kommissionen de samlede mængder, der er ansøgt om, udtrykt i kilogram produktvægt, eller om der ingen ansøgninger foreligger.

6. Importrettighederne tildeles fra den 23. dag i den måned, hvori ansøgningerne indgives, og senest den sidste dag i denne måned.

7. Medfører anvendelsen af den fordelingskoefficient, der er nævnt i artikel 7, stk. 2, i forordning (EF) nr. 1301/2006, at der tildeles færre importrettigheder, end der er ansøgt om, frigives den tilsvarende andel af den sikkerhed, som er stillet i henhold til artikel 3, stk. 2, i denne forordning, straks.

8. Importrettighederne er gyldige fra den første dag i den delperiode, som ansøgningen er indgivet i, og indtil udløbet af den årlige kontingentperiode. Importrettigheder kan ikke overdrages.

Artikel 4

Ansøgninger om importlicenser og tildeling af importrettigheder

1. De mængder, som er tildelt under det importtoldkontingent, der er omhandlet i artikel 1, stk. 1, kan kun overgå til fri omsætning, hvis der forelægges en importlicens.

2. Importlicensansøgningerne skal omfatte den samlede mængde svarende til de tildelte importrettigheder. Forpligtelsen i artikel 23, stk. 1, i delegeret forordning (EU) nr. 907/2014 skal opfyldes.

3. Der kan udelukkende indgives licensansøgninger i den medlemsstat, hvor ansøgeren har ansøgt om og opnået importrettigheder under de importtoldkontingenter, der er omhandlet i artikel 1, stk. 1.

4. Hver gang der udstedes en importlicens, reduceres importrettighederne tilsvarende, og en tilsvarende andel af den sikkerhed, som er stillet i henhold til artikel 3, stk. 2, frigives straks.

5. Importlicenserne udstedes efter ansøgning fra den erhvervsdrivende, der har fået tildelt importrettigheder, og i dennes navn.

6. I licensansøgningen må kun anføres ét løbenummer. Ansøgningen kan omfatte flere produkter henhørende under forskellige KN-koder. I så fald skal alle KN-koder anføres i rubrik 15 og varebeskrivelserne i rubrik 16 i licensansøgningen og licensen.

7. Licensansøgningen og importlicensen skal indeholde følgende oplysninger:

a) i rubrik 8: »Ukraine« angives som oprindelsesland, og der sættes kryds i »ja«-rubrikken

b) i rubrik 20: én af angivelserne i bilag II.

8. I hver importlicens angives mængden for hver KN-kode.

9. Uanset artikel 5, stk. 3, litra b), i forordning (EF) nr. 382/2008 er importlicenserne gyldige i 30 dage fra den faktiske udstedelse af licensen, jf. artikel 22, stk. 2, i forordning (EF) nr. 376/2008. Importlicensernes gyldighedsperiode udløber dog senest den 31. december i hver importkontingentperiode.

Artikel 5

Meddelelser til Kommissionen

1. Uanset artikel 11, stk. 1, andet afsnit, i forordning (EF) nr. 1301/2006 meddeler medlemsstaterne senest den tiende dag i måneden efter den sidste dag i hver delperiode Kommissionen de mængder, for hvilke der er blevet udstedt importlicenser i delperioden, eller om der ingen ansøgninger foreligger.

2. Uanset artikel 11, stk. 1, andet afsnit, i forordning (EF) nr. 1301/2006 meddeler medlemsstaterne Kommissionen de mængder, der omfattes af uudnyttede eller delvis udnyttede importlicenser, svarende til forskellen mellem de mængder, der er anført på importlicensernes bagside, og de mængder, de blev udstedt for, eller om der ingen uudnyttede mængder er:

a) sammen med de meddelelser, der er omhandlet i denne forordnings artikel 3, stk. 5, om de ansøgninger, der blev indgivet for den sidste delperiode

b) senest den 30. april efter udløbet af hver importkontingentperiode for de mængder, der endnu ikke var givet meddelelse om på tidspunktet for den første meddelelse, jf. litra a).

3. Senest den 30. april efter udløbet af hver importtoldkontingentperiode underretter medlemsstaterne Kommissionen om de mængder produkter, der faktisk overgår til fri omsætning i den pågældende importtoldkontingentperiode.

4. I de meddelelser, der er omhandlet i stk. 1, 2 og 3, angives mængden i kilogram produktvægt.

Artikel 6

Ikrafttræden

Denne forordning træder i kraft på tredjedagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den 18. november 2015. På Kommissionens vegne Jean-Claude JUNCKER Formand

(1) EUT L 347 af 20.12.2013, s. 671.

(2) Rådets afgørelse 2014/668/EU af 23. juni 2014 om undertegnelse på Den Europæiske Unions vegne og midlertidig anvendelse af associeringsaftalen mellem Den Europæiske Union og Det Europæiske Atomenergifællesskab og deres medlemsstater på den ene side og Ukraine på den anden side for så vidt angår afsnit III (med undtagelse af de bestemmelser, der vedrører behandling af tredjelandsstatsborgere, der er lovligt beskæftigede arbejdstagere på den anden parts område) og afsnit IV, V, VI og VII deri samt de tilhørende bilag og protokoller (EUT L 278 af 20.9.2014, s. 1).

(3) Europa-Parlamentets og Rådets forordning (EU) nr. 374/2014 af 16. april 2014 om nedsættelse eller afskaffelse af told på varer med oprindelse i Ukraine (EUT L 118 af 22.4.2014, s. 1).

(4) Kommissionens gennemførelsesforordning (EU) nr. 411/2014 af 23. april 2014 om åbning og forvaltning af et EU-toldkontingent for import af fersk og frosset oksekød med oprindelse i Ukraine (EUT L 121 af 24.4.2014, s. 27).

(5) Kommissionens forordning (EF) nr. 1301/2006 af 31. august 2006 om fælles regler for administration af toldkontingenter for import af landbrugsprodukter på grundlag af en importlicensordning (EUT L 238 af 1.9.2006, s. 13).

(6) Kommissionens forordning (EF) nr. 376/2008 af 23. april 2008 om fælles gennemførelsesbestemmelser for ordningen med import- og eksportlicenser og forudfastsættelsesattester for landbrugsprodukter (EUT L 114 af 26.4.2008, s. 3).

(7) Kommissionens forordning (EF) nr. 382/2008 af 21. april 2008 om gennemførelsesbestemmelser for ordningen med import- og eksportlicenser for oksekød (EUT L 115 af 29.4.2008, s. 10).

(8) Kommissionens delegerede forordning (EU) nr. 907/2014 af 11. marts 2014 om supplerende regler til Europa-Parlamentets og Rådets forordning (EU) nr. 1306/2013 for så vidt angår betalingsorganer og andre organer, finansiel forvaltning, regnskabsafslutning, sikkerhedsstillelse og brug af euroen (EUT L 255 af 28.8.2014, s. 18).

(9) Kommissionens gennemførelsesforordning (EU) nr. 1001/2013 af 4. oktober 2013 om ændring af bilag I til Rådets forordning (EØF) nr. 2658/87 om told- og statistiknomenklaturen og den fælles toldtarif (EUT L 290 af 31.10.2013, s. 1).

(10) Rådets forordning (EØF) nr. 2658/87 af 23. juli 1987 om told- og statistiknomenklaturen og den fælles toldtarif (EFT L 256 af 7.9.1987, s. 1).

BILAG I Uanset reglerne for fortolkning af den kombinerede nomenklatur skal varebeskrivelsen kun betragtes som vejledende, idet KN-koderne anvendes i forbindelse med præferenceordningen i dette bilag. Løbenummer KN-koder Beskrivelse Mængde i ton (nettovægt) Gældende told (EUR/ton) 09.4270 0201 10 00 0201 20 20 0201 20 30 0201 20 50 0201 20 90 0201 30 00 0202 10 00 0202 20 10 0202 20 30 0202 20 50 0202 20 90 0202 30 10 0202 30 50 0202 30 90 Kød af hornkvæg, fersk, kølet eller frosset 12 000 0